ร้านนี้เป็นอีกร้านในลิสท์การมาเชียงใหม่ เราไปถึงประมาณบ่ายสองกะว่าคนคงไม่เยอะแล้วที่ไหนได้ได้คนเยอะมาก ทะลักทลายแบบไม่มีที่นั่งรอ ถามดูว่าเป็นคิวที่สิบกว่าๆ ปรึกษากันตกลงว่ารอเพราะร้านอยู่นอกเมืองกว่าจะไปถึงร้านอื่นก็คงจะพอๆกัน และน้องพนักงานแจ้งว่าห้องนึงเป็นกรุ๊ปทัวร์ที่กำลังจะไปแล้ว รอไม่นานก็ได้โต๊ะจริงๆร้านด้านบนติดกระจกมีแอร์โปร่งๆน่านั่ง สั่งกันคนละจานด้วยความหิว และมาทันใจจริงๆ เห็นจานแล้วอลังการมาก แยะจริงๆขนาดหิวๆยังแย่ เราสั่งสเต็กซี่โครงสะพานโค้งไป ซี่โครงอันเบ้งเนื้อนุ่มชุ่มฉ่ำเปื่อยดีมาก สลัดผักก็สดกรอบสมชื่อสวนผัก คนอื่นๆสั่งสเต็กปลาอัลมอนด์, สเต็กแซลมอน และ สลัดข้าวกล้อง ทุกคนบอกอร่อยแต่เราไม่ได้ชิมนะคะเพราะต้องรับผิดชอบฟูลแรคของตัวเอง เล่นเอาจุก มื้อนี้รวมน้ำเปล่าราคา 1,060 เฉลี่ยกับสี่คนนับว่าถูกเลยค่ะกับปริมาณ คุณภาพและรสชาติอาหาร พนักงานบริการดีแม้ลูกค้าจะเยอะมาก แนะนำให้ไปลองค่ะ